องค์การสะพานปลาขานรับ เร่งขยายท่าบกทั่วไทย นำร่องในพื้นที่ท่าเรือพาณิชย์เชียงแสน จังหวัดเชียงราย
นายปรีดา ยังสุขสถาพร ผู้อำนวยการองค์การสะพานปลา (อสป.) เปิดเผยว่า เป็นการขานรับนโยบายของนายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ให้เดินหน้าขยายท่าบกทั่วไทย โดยได้สั่งการให้เจ้าหน้าที่ทุกคนมุ่งสู่เป้าหมายการขยายโครงการท่าบก ไปพร้อมๆ กับการพัฒนาสะพานปลาและท่าเทียบเรือประมงทั้ง 18 แห่งทั่วไทย สู่เป้าหมายรายได้และผลกำไรเติบโตตามเป้าหมาย โดยมีแผนที่จะพัฒนาและขยายตลาดสินค้าสัตว์น้ำของไทย เพื่อให้ทัดเทียมกับประเทศที่พัฒนาแล้ว เพื่อยกระดับตลาดสินค้าสัตว์น้ำจากชาวประมง เกษตรกรผู้เพาะเลี้ยงสัตว์น้ำ ให้มีมาตรฐานสากล ทั้งคุณภาพและราคา ตอบสนองความต้องการของผู้บริโภค ทั้งในประเทศไทยและกลุ่มประเทศอาเซียน โดยในระยะแรกมีเป้าหมายขยายตลาด และขณะนี้องค์การสะพานปลา กำลังหารือกับการท่าเรือแห่งประเทศไทย โดยจะเริ่มนำร่องสินค้าสัตว์น้ำเป็นประเภทแรกซึ่งหากเป็นไปตามที่คาดการณ์ จะมีการสร้างคลังสินค้าบริเวณใกล้ท่าเรือพาณิชย์เชียงแสนเป็นที่แรก มีการสร้างห้องเย็นเพื่อเก็บสินค้า หากมีความต้องการสินค้าก็จะทำให้สามารถขนส่งขึ้นเรือได้อย่างสะดวกและรวดเร็ว และหากประสบผลสำเร็จก็จะเริ่มขยายท่าบกในพื้นที่อื่นๆ